Broj: 711-I-1203-P-381-17/18-11-17

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Karla Starčevića, gradonačelnika Grada Gospića,** na 13. sjednici, održanoj 8. lipnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Karla Starčevića, gradonačelnika Grada Gospića, zbog mogućih povreda članka 14. stavka 1. ZSSI-a, koje proizlaze iz istovremenog obnašanja navedene dužnosti počevši od 12. lipnja 2017.g. te obavljanja funkcije direktora** **trgovačkog društva LIČANKA – PROIZVODNJA PIĆA d.o.o. iz Donjeg Pazarišta i funkcije prokurista trgovačkog društva PIVOVARA LIČANKA d.o.o. iz Zagreba.**
2. **Pokreće se postupak za odlučivanje o sukobu interesa protiv dužnosnika Karla Starčevića zbog mogućih povreda članka 16. stavka 1. ZSSI-a, koje proizlaze iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LIČANKA–PROIZVODNJA PIĆA d.o.o. i trgovačkog društva PIVOVARA LIČANKA d.o.o. na povjerenika.**
3. **Postupak za odlučivanje o sukobu interesa protiv dužnosnika Karla Starčevića neće se pokrenuti povodom okolnosti da je trgovačko društvo PIVOVARA LIČANKA d.o.o. iz Zagreba, u kojem dužnosnik ima udjele u vlasništvu, stupilo u poslovni odnos s javnom ustanovom Nacionalni park Plitvička jezera, nakon provedenog postupka javne nabave u 2017.g. s obzirom da iz prikupljenih podataka i dokumentacije nije utvrđeno da bi dužnosnik u svojstvu gradonačelnika Grada Gospića niti Grad Gospić na bilo koji način bili uključeni u predmetni postupak javne nabave ili u poslovanje navedene ustanove iz čega proizlazi da u postupanju dužnosnika nije došlo do mogućeg počinjenja povrede odredbi ZSSI-a, kao niti povodom okolnosti da gore navedeni poslovni odnos nije prijavljen Povjerenstvu, s obzirom da članak 16. stavak 3. ZSSI-a ne propisuje trgovačkim društvima u kojima dužnosnici imaju 0,5% ili više udjela u vlasništvu obvezu obavještavanja Povjerenstva o poslovnim odnosima s ustanovama.**
4. **Poziva se dužnosnik Karlo Starčević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke I. i II. ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Karlo Starčević obnaša dužnost gradonačelnika Grada Gospića u mandatu 2017.-2021.g. počevši od 12. lipnja 2017.g. Stoga je Karlo Starčević, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku. Sukladno stavku 4. istog članka Zakona, podnositelju prijave jamči se zaštita anonimnosti.

Povjerenstvo je dana 31. listopada 2017.g. zaprimilo anonimnu prijavu mogućeg sukoba interesa protiv dužnosnika Karla Starčevića, gradonačelnika Grada Gospića, koja je u knjizi ulazne pošte Povjerenstva zaprimljena pod poslovnim brojem: 711-U-6645-P-381/17-01-4, povodom koje se vodi predmet broj P-381/17.

U predmetnoj prijavi od 31. listopada 2017.g. u bitnom se navodi da dužnosnik Karlo Starčević, po stupanju na dužnost gradonačelnika Grada Gospića propustio prenijeti upravljačka prava povodom članstva u trgovačkim društvima LIČANKA-PROIZVODNJA PIĆA d.o.o. i PIVOVARA LIČANKA d.o.o., kao i da u prvonavedenom društvu obavlja funkciju direktora, a u drugonavedenom društvu funkciju prokurista.

Nadalje u prijavi se ukazuje na mogućnost da je dužnosnik utjecao na dobivanje ugovora o javnoj nabavi, kao i da je došlo do povrede članka 16. stavka 3. ZSSI-a od strane navedenih trgovačkih društava u vlasništvu dužnosnika, ukoliko Povjerenstvu nije prijavljen ugovor o javnoj nabavi sklopljen od strane navedenih trgovačkih društava s ustanovom Nacionalni park Plitvička jezera, nakon što je u postupku javne nabave po ravnatelju iste ustanove donesena Odluka od 16. listopada 2017.g., kojom je odabrana nabava pića Velebitsko pivo.

Povjerenstvo je dana 4. prosinca 2017.g. zaprimilo neanonimnu prijavu mogućeg sukoba interesa protiv dužnosnika Karla Starčevića, koja je u knjizi ulazne pošte zaprimljena pod poslovnim brojem: 711-U-7137-P-421/17-01-5, povodom koje je otvoren predmet broj P-421/17. U prijavi se navodi da dužnosnik nije prenio upravljačka prava u trgovačkim društvima čiji je vlasnik, kao i da koristi automobil, koji je registriran na trgovačko društvo.

S obzirom da se oba predmeta odnose na istog dužnosnika te se činjenični navodi u prijavama u bitnom podudaraju, Povjerenstvo je, sukladno načelu ekonomičnosti postupka, Zaključkom broj 711-I-2082-P-421/17-02-8 od 4. prosinca 2017.g. spojilo predmete P-381/17 i P-421/17 radi rješavanja u jednom postupku.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

S obzirom da članak 14. stavak 1. ZSSI-a ne navodi izričito funkciju prokurista, napominje se da je člankom 44. stavkom 1. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., u daljnjem tekstu: ZTD) propisano da je prokura trgovačka punomoć čiji su sadržaj i opseg ovlasti određeni navedenim Zakonom. Člankom 47. stavkom 1. ZTD-a propisano je da prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izbranim sudovima.

S obzirom na ovlasti koje proizlaze iz prokure sukladno Zakonu o trgovačkim društvima, Povjerenstvo tumači da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom u smislu članka 14. stavka 1. ZSSI-a.

Stoga dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, sukladno članku 20. stavku 3. ZSSI-a, u trgovačkim društvima ne mogu obavljati funkcije člana nadzornog odbora, funkciju člana uprave odnosno direktora, kao niti funkciju prokurista.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu ili na posebno tijelo, kao povjerenika, koji glede ostvarivanja članskih prava i udjela u društvu djeluje u svoje ime, a za račun dužnosnika. Pritom, dužnosnik ne može za povjerenika odrediti povezane osobe iz članka 4. stavka 5. ZSSI-a odnosno članove obitelji dužnosnika, čiji je opseg definiran u članku 4. stavku 2. ZSSI-a, niti druge osobe koje se može opravdano smatrati interesno povezanim s dužnosnikom.

Člankom 16. stavkom 3. ZSSI-a propisano je da ako trgovačko društvo iz članka 16. stavka 1. ZSSI-a, putem javnog natječaja ili na drugi način, stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju isto trgovačko društvo dužno obavijestiti Povjerenstvo.

Člankom 7. ZSSI-a propisana su zabranjena djelovanja u obnašanju javnih dužnosti. Pored ostalog, sukladno točki g) toga članka Zakona, dužnosnicima je zabranjeno utjecati na dobivanje poslova ili ugovora o javnoj nabavi.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Obveze, ograničenja i zabrane propisane gore citiranim odredbama ZSSI-a primjenjuju se na dužnosnike neovisno o tome obnašaju li dužnost profesionalno (uz primanje plaće) ili volonterski i primaju li pritom volontersku naknadu ili ne.

Člankom 6. stavkom 4. ZSSI-a propisano je da je, nakon izbora ili imenovanja na javnu dužnost, dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je radi provjere osnovanosti navoda u prijavi, odnosno točnosti saznanja koja ukazuju na mogućnost povrede odredbi ZSSI-a, izvršilo uvid u podatke sudskog registra te je zatražilo dostavu podataka od Grada Gospića, trgovačkih društava LIČANKA – PROIZVODNJA PIĆA d.o.o. i PIVOVARA LIČANKA d.o.o. te od ustanove Nacionalni park Plitvička jezera.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040317487 upisano trgovačko društvo LIČANKA – PROIZVODNJA PIĆA d.o.o., OIB: 09600848457, sa sjedištem u Donjem Pazarištu. Kao jedan od dvoje osnivač i članova toga trgovačkog društva upisan je Karlo Starčević, s naznačenim osobnim podacima istima kao u podnesenom Izvješću o imovinskom stanju dužnosnika Karla Starčevića, iz čega proizlazi da se radi o jednoj te istoj osobi. Ujedno, Karlo Starčević upisan je i kao jedan od dvoje direktora istog trgovačkog društva počevši od 9. siječnja 2015.g.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080599011 upisano trgovačko društvo PIVOVARA LIČANKA d.o.o., OIB: 96075941043, sa sjedištem u Zagrebu. Kao jedini osnivač i član toga trgovačkog društva upisan je dužnosnik Karlo Starčević. Ujedno, dužnosnik Karlo Starčević upisan je i kao prokurist istog trgovačkog društva od 2007.g.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 080101059 upisan subjekt naziva „Javna ustanova Nacionalni park Plitvička jezera“ (skraćeni naziv: NP Plitvička jezera). U izvatku je upisano da je pravni oblik ovoga subjekta ustanova, a kao jedini osnivač ustanove upisana je Vlada Republike Hrvatske.

U dopisu trgovačkog društva PIVOVARA LIČANKA d.o.o. od 10. studenog 2017.g., sastavljenom i potpisanom od strane Karla Starčevića u svojstvu prokurista, navodi se da ne postoji opravdan razlog zašto bi Karlo Starčević, kao vlasnik društava PIVOVOARA LIČANKA d.o.o. i LIČANKA – PROIZVODNJA PIĆA d.o.o. trebao prenositi upravljačka prava na treću osobu, iz kojeg navoda jasno proizlazi da dužnosnik doista i nije tako postupio.

U istom dopisu Karlo Starčević navodi da kao gradonačelnik ne koristi službeni automobil ili službeni telefon Grada Gospića te da istu dužnost obnaša volonterski bez naknade.

U Izvješću o imovinskom stanju, podnesenom 13. srpnja 2017.g. povodom stupanja na dužnost gradonačelnika Grada Gospića, dužnosnik Karlo Starčević prijavio je podatak da navedenu dužnost obnaša volonterski, ali uz volontersku naknadu u mjesečnom iznosu od 7.698,83 kune.

Povjerenstvo napominje da navedena okolnost, da dužnosnik obnaša dužnost volonterski te da prima li ili ne volontersku naknadu za obavljanje iste dužnosti, nije relevantna za primjenu zabrane istovremenog obavljanja upravljačkih funkcija u trgovačkim društvima iz članka 14. stavka 1. ZSSI-a ili za primjenu obveze prijenosa upravljačkih prava na povjerenika sukladno članku 16. stavku 1. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Karlo Starčević počinio povrede članka 14. stavka 1. ZSSI-a, koje proizlaze iz istovremenog obnašanja navedene dužnosti počevši od 12. lipnja 2017.g. te obavljanja funkcije direktora trgovačkog društva LIČANKA – PROIZVODNJA PIĆA d.o.o. iz Donjeg Pazarišta i funkcije prokurista trgovačkog društva PIVOVARA LIČANKA d.o.o. iz Zagreba.

Stoga je Povjerenstvo donijelo odluku kao u točki I. izreke ovog akta.

Ujedno, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Karlo Starčević počinio povrede članka 16. stavka 1. ZSSI-a, koje proizlaze iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva LIČANKA – PROIZVODNJA PIĆA d.o.o. i trgovačkog društva PIVOVARA LIČANKA d.o.o. na povjerenika.

Stoga je Povjerenstvo donijelo odluku kao u točki II. izreke ovog akta.

Povjerenstvo je radi provjere eventualnog kršenja odredbe članka 17. stavka 1. ZSSI-a zatražilo relevantne podatke od Grada Gospića.

Dopisom Tajništva Grada Gospića, Klasa: 041-01/17-01/2, Urbroj: 2125/01-05-17-02 od 7. studenog 2017.g., Povjerenstvu je dostavljen podataka da u relevantnom razdoblju od kad je dužnosnik Karlo Starčević stupio na dužnost, dakle od 12. lipnja 2017.g., Grad Gospić nije bio ni u kakvom poslovnom odnosu s trgovačkim društvima PIVOVARA LIČANKA d.o.o. i LIČANKA – PROIZVODNJA PIĆA d.o.o.

Navedeni podatak, dakle, ne upućuje na moguću povredu članka 17. stavka 1. ZSSI-a vezano uz poslovne odnose trgovačkih društava čiji je dužnosnik član.

U ranije navedenom dopisu društva PIVOVOARA LIČANKA d.o.o. od 10. studenog 2017.g., potpisanom po Karlu Starčeviću, navodi se da od njegova stupanja na dužnost gradonačelnika Grada Gospića društvo PIVOVARA LIČANKA d.o.o. nije imalo nikakvih poslovnih odnosa s Gradom Gospićem, ali niti s Ličko-senjskom županijom niti s trgovačkim društvima u kojima Grad Gospić ima poslovnih udjela niti ih planira imati.

U istom dopisu navodi se da trgovačko društvo PIVOVARA LIČANKA d.o.o. ima poslovni odnos s NP Plitvička jezera od 1998.g. isključivo na komercijalnoj bazi te da se cjelokupno poslovanje odvija putem javne nabave.

Na traženje Povjerenstva, u dopisu v.d. ravnatelja NP Plitvička jezera, Urbroj: 13259/17 od 13. studenog 2017.g. dostavljen je podatak da je ista javna ustanova u razdoblju nakon 12. lipnja 2017.g. bila u poslovnom odnosu s trgovačkim društvom PIVOVARA LIČANKA d.o.o. iz Zagreba i to temeljem Ugovora br. M-05/16 o prodaji i isporuci robe, ur. broj: 11004/16, sklopljenog 8. studenog 2016.g.

U istom dopisu navodi se podatak da je NP Plitvička jezera i danas u poslovnom odnosu s trgovačkim društvom PIVOVARA LIČANKA d.o.o., temeljem Okvirnog sporazuma br. OS-MV-03/17, ur. broj: 12319/17, sklopljenog 18. listopada 2017.g.

U dopisu se ističe da su oba ugovora sklopljena nakon što je ista javna ustanova, kao naručitelj provela postupke javne nabave za kupnju Velebitskog piva, u kojima je navedeno trgovačko društvo odabrano kao najbolji ponuditelj te je u sklopu navedenih poslovnih odnosa uredno isporučivalo robu, a javna ustanova plaća robu po ispostavljenim računima.

Konačno, u dopisu se ističe da u predmetnom razdoblju ustanova NP Plitvička jezera nije bila u poslovnom odnosu s trgovačkim društvom LIČANKA – PROIZVODNJA PIĆA d.o.o.

Uz isti dopis priložene su preslike u dopisu navedenih ugovora i kartica poslovanja.

Uvidom u Ugovor br. M-05/16 o prodaji i isporuci roba od 8. studenog 2016.g. utvrđeno je da je isti sklopljen na temelju provedenog otvorenog postupka javne nabave Kupnja piva – Velebitsko objavljenog u Elektroničkom oglasniku javne nabave Narodnih novina (EOJN) dana 19. rujna 2016.g. i Odluke o odabiru od 27. listopada 2016.g.

Ugovorom se prodavatelj PIVOVARA LIČANKA d.o.o. obvezuje u ugovorenom roku od 12 mjeseci isporučiti robu Velebitsko pivo u određenoj količini i dinamici isporuke po ukupnoj cijeni od 351.585,00 kn (bez PDV-a), pri čemu je cijena robe određena prema ponudi i nepromjenjiva je.

Isti Ugovor, u ime prodavatelja je potpisao u svojstvu prokurista Karlo Starčević, koji tada još nije stupio na dužnost, a u ime kupca v.d. ravnatelja NP Plitvička jezera, Anđelko Novosel.

Uvidom u Okvirni sporazum br. OS-MV-03/17 od 18. listopada 2017.g. utvrđeno je da je isti sklopljen na temelju provedenog otvorenog postupka javne nabave za nabavu – pivo Velebitsko, objavljenog u EOJN te Odluke o odabiru, Urbroj: 12211/17 od 16. listopada 2017.g.

Okvirni sporazum sklopljen je s prodavateljem PIVOVARA LIČANKA d.o.o. na razdoblje od 2 godine, a vrijednost sporazuma, odnosno kupljene robe iznosi 78.390,00 kn (bez PDV-a), pri čemu je utvrđena cijena prema ponudi nepromjenjiva za vrijeme trajanja sporazuma.

Sukladno Okvirnom sporazumu, prodavatelj isporučuje robu na lokacije 4 hotela, 3 restorana, 4 ugostiteljska objekta, 2 trgovačka objekta i jednog kampa u sastavu NP Plitvička jezera.

Okvirni sporazum od 18. listopada 2017.g. u ime prodavatelja potpisala je direktorica društva Antonija Starčević, a u ime kupca ravnatelj NP Plitvička jezera, Anđelko Novosel.

Imajući u vidu da članak 16. stavak 3. ZSSI-a propisuje obvezu trgovačkim društvima, u kojima dužnosnici imaju udjele u vlasništvu, da obavijeste Povjerenstva o poslovnim odnosima s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, Povjerenstvo utvrđuje da ova obveza nije propisana za javne ustanove pa tako niti za javnu ustanovu NP Plitvička jezera, a koju je osnovala Vlada Republike Hrvatske.

Slijedom navedenog, povodom okolnosti da trgovačko društvo PIVOVARA LIČANKA d.o.o., u kojem je dužnosnik Karlo Starčević jedan od dvoje članova, nije obavijestilo Povjerenstvo o predmetnom poslovnom odnosu s NP Plitvička jezera, nije došlo do povrede članka 16. stavka 3. ZSSI-a te je stoga odlučeno kao u točki III. izreke.

Navod u predmetnoj prijavi da je moguće da je dužnosnik izvršio utjecaj na javnu ustanovu NP Plitvička jezera radi stupanja trgovačkog društva u njegovu vlasništvu u poslovni odnos s istom javnom ustanovom nije ni na koji način obrazložen odnosno prijava nema nikakvih daljnjih činjeničnih navoda o tome kada, na koji način po kojoj osnovi ili putem koje osobe bi Karlo Starčević u svojstvu dužnosnika izvršio utjecaj s ciljem da u predmetnom postupku javne nabave, provedenom 2017.g., ponuda trgovačkog društva PIVOVARA LIČANKA d.o.o. bude odabrana kao najpovoljnija.

Stoga je Povjerenstvo ovaj navod moglo ispitati samo u smislu provjere ima li dužnosnik s pozicije obnašanja dužnosti gradonačelnika Grada Gospića određene nadležnosti u pogledu javne ustanove NP Plitvička jezera.

Sukladno članku 123. stavku 1. Zakona o zaštiti prirode („Narodne novine“ broj 80/13., 15/18.), nacionalni park proglašava Hrvatski sabor zakonom. Sukladno članku 130. stavku 2. Zakona o zaštiti prirode, radi upravljanja nacionalnim parkom Republika Hrvatska uredbom Vlade Republike Hrvatske osniva javnu ustanovu.

Člankom 2. Statuta Javne ustanove „Nacionalni park Plitvička jezera“ (Ustanova), donesenom po Upravnom vijeću 22. svibnja 2014.g. (u daljnjem tekstu: Statut) propisano je da je osnivač Ustanove Republika Hrvatska, a da osnivačka prava i dužnosti u ime Republike Hrvatske obavlja središnje tijelo državne uprave nadležno za zaštitu prirode (Ministarstvo zaštite okoliša i energetike).

Sukladno članku 13. Statuta, ustanovom NP Plitvička jezera upravlja Upravno vijeće koje ima predsjednika i četiri člana, koje imenuje i razrješuje ministar nadležan za poslove zaštite prirode.

Sukladno članku 14. Statuta, Upravno vijeće, pored ostalog, donosi godišnji financijski plan i godišnji obračun te ujedno donosi odluke o sklapanju drugog pravnog posla, pojedinačne vrijednosti koja ne prelazi iznos od 10.000.000,00 kuna, a iznad toga iznosa uz suglasnost Vlade Republike Hrvatske.

Sukladno članku 26. Statuta, ravnatelja Ustanove imenuje i razrješuje ministar na temelju javnog natječaja koji raspisuje Upravno vijeće.

Sukladno članku 21. Statuta, ravnatelj vodi poslovanje te zastupa i predstavlja Ustanovu, a sukladno članku 22. stavku 2. Statuta, ravnatelj samostalno donosi odluku o sklapanju pravnog posla, pojedinačne vrijednosti koja ne prelazi iznos od 1.000.000,00 kuna.

Sukladno članku 32. Statuta, sredstva za rad Ustanove i obavljanje njene djelatnosti osiguravaju se iz: državnog proračuna; prihoda od korištenja NP Plitvička jezera; prihoda od naknada; drugih izvora utvrđenih Zakonom o zaštiti prirode i posebnim propisima.

Sukladno članku 48. Statuta, upravni nadzor nad zakonitošću rada i općih akata Ustanove, kao i nadzor nad stručnim radom Ustanove obavlja ministarstvo nadležno za zaštitu prirode.

Iz citiranih zakonskih odredbi i odredbi Statuta NP Plitvička jezera ne proizlazi da Grad Gospić na bilo koji način sudjeluje u upravljanju ili odabiru tijela upravljanja, financiranju ili nadzoru poslovanja NP Plitvička jezera.

Stoga iz prikupljene dokumentacije i nadležnosti koji proizlaze iz citiranih relevantnih odredbi Statuta NP Plitvička jezera kao i iz okolnosti da je trgovačko društvo bilo u poslovnom odnosu s istom javnom ustanovom radi nabave iste vrste robe u razmjerno istoj vrijednosti (obzirom na vrijeme važenja ugovora) i u razdoblju koje je prethodilo izboru Karla Starčevića na dužnost gradonačelnika Grada Gospića, Povjerenstvo na temelju poznatih činjenica nije došlo do saznanja da bi dužnosnik Karlo Starčević iz pozicije obnašanja navedene dužnosti izvršio bilo kakav utjecaj radi odabira ponude društva PIVOVARA LIČANKA d.o.o. u postupku javne nabave koji je 2017.g. provela javna ustanova NP Plitvička jezera.

Povjerenstvo ukazuje da na temelju poznatih okolnosti ne zaključuje da bi se dužnosnik, povodom konkretnog poslovnog odnosa, nalazio u situaciji sukoba interesa.

Slijedom navedenog, Povjerenstvo nije utvrdilo da bi dužnosnik Karlo Starčević povodom okolnosti navedenih u prijavi, a vezanih uz predmetni poslovni odnos, počinio moguću povredu odredbi ZSSI-a te vezano uz iste okolnosti neće pokrenuti postupak sukoba interesa.

Slijedom navedenog, Povjerenstvo je utvrdilo da poznate okolnosti odnosno utvrđeno činjenično stanje, vezano za gore opisani poslovni odnos javne ustanove NP Plitvička jezera i trgovačkog društva PIVOVARA LIČANKA d.o.o., ne upućuju na moguće povrede odredbi ZSSI-a počinjene od strane dužnosnika Karla Starčevića.

Stoga je Povjerenstvo, na temelju članka 39. stavka 1. ZSSI-a, donijelo odluku kao u točki III. izreke.

U odnosu na navod iz predmetne prijave da dužnosnik Karlo Starčević u privatne svrhe koristi službeni automobil registriran na trgovačko društvo u njegovu vlasništvu, Povjerenstvo ukazuje da ova okolnost sama po sebi ne ukazuje na moguću povredu odredbi ZSSI-a.

Naime, radi se o raspolaganju vozilom koje je vlasništvo trgovačkog društva u privatnom vlasništvu. Okolnost da dužnosnik u svoje privatne svrhe koristi imovinu jednog ili oba trgovačka društva čiji je samostalni ili jedan od dvoje suvlasnika nije sama po sebi sporna iz perspektive obnašanja dužnosti gradonačelnika Grada Gospića.

U tom smislu Povjerenstvo u ovom postupku ne ulazi u ocjenu eventualne odluke predmetnih trgovačkih društava da dužnosniku kao direktoru odnosno prokuristu daju na korištenje vozilo u vlasništvu predmetnih trgovačkih društava. Iz perspektive primjene odredbi ZSSI-a, ova okolnost ne predstavlja moguću povredu toga Zakona sama za sebe, već je obuhvaćena utvrđenjem da dužnosnik istovremeno obavlja funkciju direktora u jednom odnosno prokurista u drugom predmetnom trgovačkom društvu, što je utvrđeno kao moguća povreda članka 14. stavka 1. ZSSI-a u točki I. izreke ove odluke.

Dužnosnik Karlo Starčević poziva se u točki IV. izreke ove odluke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točke I. i II. odluke, a pored navedenog i da navede podatak prima li novčanu naknadu za obavljanje funkcije prokurista trgovačkog društva PIVOVARA LIČANKA d.o.o. otkad je stupio na dužnost (s obzirom da ovaj podatak nje naveden u podnesenom Izvješću o imovinskom stanju dužnosnika).

Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu mogućnost povreda članka 14. stavka 1. i članka 16. stavka 1. ZSSI-a te eventualne druge povrede vezano za gore utvrđene okolnosti. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Karlo Starčević, elektroničkom dostavom
2. Na znanje – podnositeljima prijava elektroničkom poštom
3. Objava na internetskoj stranici Povjerenstva
4. Pismohrana